**RAPORT PRIVIND SITUAŢIA HIDROMETEOROLOGICĂ ŞI A CALITAŢII MEDIULUI**

**în intervalul 05.09.2017, ora 08.00 – 06.09.2017, ora 08.00**

1. ***SITUAŢIA HIDROMETEOROLOGICĂ***

**1. Situaţia şi prognoza hidrologică pe râurile interioare şi Dunăre din 06.09.2017, ora 07.00**

**RÂURI**

**Debitele au fost în creştere** ca urmare a precipitaţiilor înregistrate şi propagării pe râurile din bazinele: Vișeu, Iza, Tur, Someș, Crasna, Barcău, Crișuri și doar prin propagare pe cursurile mijlocii și inferioare ale: Mureșului, Oltului, Argeșului, Ialomiței, Siretului şi pe cursul superior al Prutului. Pe celelalte râuri debitele au fost în scădere, exceptând râurile din bazinele: Vedea, Neajlov, bazinul superior și mijlociu al Jiului, cursul mijlociu și inferior al Prutului, afluenții acestuia și râurile din Dobrogea, unde au fost relativ staționare.

Debitele se situează în general la valori cuprinse între 30-90% din mediile multianuale lunare, mai mari (peste normalele lunare) pe râurile din bazinele hidrografice Vișeu, Iza, Tur, Crișuri, Teleorman, bazinele superioare ale Ialomiței și Buzăului, bazinele inferioare ale Crasnei și Jiului, pe unii afluenți ai Oltului și Argeșului și mai mici pe Râul Doamnei, cursul superior al Siretului, pe afluenții Bârladului și Prutului și pe unele râuri din bazinele Mureșului și Oltului.

Nivelurile pe râuri la staţiile hidrometrice se situează sub **COTELE DE ATENŢIE.**

**Debitele vor fi în general în scădere,** exceptând cursurile inferioare ale râurilor: Vișeu, Iza, Tur, Crasna, Barcău, Crișuri, Mureș, cursul Someșului și cursul superior al Prutului, unde vor fi în creștere prin propagare și râurile din bazinele hidrografice: Jiu, Vedea, Bârlad, cele din Dobrogea, cursul mijlociu și inferior al Prutului și afluenții acestuia, unde vor fi relativ staţionare.

Sunt posibile mici creşteri de niveluri şi debite pe unele râuri din nordul, nord-vestul, nord-estul, centrul țării și zonele de munte datorită precipitațiilor sub formă de aversă, prognozate.

Nivelurile pe râuri la staţiile hidrometrice se vor situa sub **COTELE DE ATENŢIE.**

**DUNĂRE**

**Debitul la intrarea în ţară (secţiunea Baziaş) în intervalul 05 – 06.09.2017 a fost în creştere, având valoarea de 2700 m3/s**, situându-se sub media multianuală a lunii septembrie (3800 m3/s).

În aval de Porţile de Fier debitele au fost în creştere pe sectorul Gruia – Calafat şi în scădere pe sectorul Bechet – Tulcea.

**Debitul la intrarea în ţară (secţiunea Baziaş) va fi staţionar (2700 m3/s).**

În aval de Porţile de Fier debitele vor fi în creştere pe sectorul Gruia – Bechet şi în scădere pe sectorul Corabia – Tulcea.

**2.** **Situaţia meteorologică în intervalul 05.09.2017, ora 09.00 – 06.09.2017, ora 06.00**

**ÎN ŢARĂ**

**Temperaturile au fost în creștere în jumătatea de vest**, în rest fiind comparabile cu cele ale zilei precedente, iar în cea mai mare parte a țării s-au situat sub mediile specifice perioadei; cele maxime s-au încadrat 17 grade la Joseni și 26 de grade la Calafat, Bechet și Craiova. Cerul a fost variabil, parțial noros în prima parte a zilei în sud și sud-est, iar după orele amiezii înnorări temporare și averse în general slabe, însoțite și de descărcări electrice au fost în Maramureș, Crișana, local în Transilvania, pe arii restrânse în Moldova și în nordul și estul Munteniei și izolat în rest. În Masivul Bucegi, la peste 2000 m altitudine, trecător au fost precipitații mixte. Vântul a suflat slab și moderat, cu unele intensificări în zona montană și izolat în centru și în vest. La ora 06 valorile termice erau cuprine între 7 grade la Întorsura Buzăului și Brăila și 17 grade la Timișoara, Apa Neagră, Drobeta Turnu Severin și Calafat.

**LA BUCUREŞTI**

**Vremea a fost în general frumoasă,** iar valorile termice s-au menținut ușor mai mici decât cele normale pentru această perioadă. Cerul a fost parțial noros, iar vântul a suflat slab și moderat. Temperatura maximă a fost de 23 de grade la Afumați și Băneasa și 24 de grade la Filaret, iar la ora 06 se înregistrau 8 grade la stația meteo Băneasa și 11 grade la Afumați și Filaret.

**3. Prognoza meteorologică în intervalul 06.09.2017, ora 09.00 – 07.09.2017, ora 09.00**

**ÎN ŢARĂ**

**Pe parcursul zilei vremea va fi răcoroasă** în nord, în nord-est și în centru, unde înnorările vor fi mai persistente și local va ploua slab. În restul țării, în condiții de cer variabil, valorile termice se vor situa în jurul celor normale pentru prima decadă a lunii septembrie. Astfel, temperaturile maxime vor fi de la 17...18 grade în nordul Moldovei, dar și în zonele depresionare din Maramureș și estul Transilvaniei până la 28 de grade în sudul Olteniei. În timpul nopții, înnorările vor fi mai accentuate în regiunile nord-vestice unde vor fi averse locale, moderate cantitativ. Vântul va sufla slab și moderat, cu intensificări ziua la munte și local în sudul și în estul teritoriului, iar în a doua parte a intervalului pe arii restrânse în nord-vest. Minimele termice vor fi cuprinse între 8 și 18 grade.

**LA BUCUREŞTI**

**În creștere ușoară față de zilele precedente,** valorile termice se vor apropia de cele obișnuite ale perioadei. Temperatura maximă se va situa în jurul valorii de 25 de grade, iar cea minimă va fi de 12...13 grade, mai scăzută în zona preorășenească. Cerul va fi variabil, iar vântul va avea unele intensificări temporare în cursul zilei, apoi va sufla slab până la moderat.

1. ***CALITATEA APELOR***

**2.1. Pe fluviul Dunărea**

Nu au fost semnalate evenimente deosebite.

**2.2. Pe râurile interioare**

***Administrația Națională Apele Române*** revine cu informaţii suplimentare refereritoare la poluarea accidentală din data de 01.09.2017 la ora 09.10, cu ape uzate a cursului de apă Bahlui din reţeaua de canalizare a localităţii Valea Lupului administrată de SC APAVITAL SA Iaşi printr-o conductă a sistemului de irigaţii şi desecare Rediu - Miroslava, judeţul Iaşi, aflat în conservare, administrat de ANIF - Filiala Teritorială de Îmbunătăţiri Funciare Moldova Nord.

În data de 4.09.2017 Laboratorul de Calitate a Apei al ABA Prut Barlad a prelevat probe de apă din următoarele secţiuni pentru a fi analizate:

1.-amonte 50 m de descarcărea sursei de poluare pe c.a. Bahlui;

2.- sursa de poluare;

3.- canal ape pluviale - subtraversare Popas Păcurari cu descărcare în Bahlui;

4.- aval 50 m de descărcarea sursei de poluare pe c.a. Bahlui.

|  |
| --- |
| Punct recoltare |
| pH (unit.pH) | Materii in suspensie (mg/l) | CCO-Cr (mg/l) | NH4+ (mg/l) | Substante extractibile (mg/l) | Detergenti (mg/l) | Fosfor total (mg/l) |
| c.a. Bahlui amonte 50 m de descarcarea sursei de poluare | 8.16 | 15.6 | 57.6 | 1.35 | <20 | 0.19 | 0.33 |
| sursa de poluare | 7.56 | 564 | 1190 | 117.5 | 82.1 | 19.3 | 12.6 |
| canal ape pluviale - subtraversare Popas Pacurari cu descarcare in c.a Bahlui | 7.6 | 272 | 614 | 97.2 | 42.3 | 16.4 | 8.13 |
| c.a. Bahlui aval 50 m de descarcarea sursei de poluare. | 7.74 | 110.5 | 190.1 | 14 | <20 | 2.54 | 1.68 |

Secţiunile analizate se încadrează, conform Ordinului 161/2006, privind starea ecologică a apelor de suprafaţă curgătoare (râu) - pentru clasa a III-a de calitate: pH=6,5-8,5 unităţi, CCO-Cr < 125mgO2/l, Amoniu= < 1,2 mg N/l, Substanţe extractibile (mg/l) < 0,2 mg/l, detergenţi = < 0,1 mg/l, fosfor total = < 0,75 mg/l.

În urma investigațiilor  efectuate în teren de către personalul din cadrul Sistemului de Gospodărire a Apelor, în data de 4.09.2017 s-a constatat evacuarea de ape uzate menajere în cursul de apă Bahlui prin intermediul canalului de ape pluviale care subtraversează E 58 (zona Popas Păcurari).

Reprezentanţii APAVITAL Iasi şi ANIF au executat:

- manevre de oprire/pornire a SPAU nr. 3 de pe reţeaua de canalizare a localităţii Valea Lupului cu descarcăre în reţeaua centralizată de canalizare a municipiului Iaşi, înregistrându-se fluctuaţii de debit la sursa de poluare şi o comunicare între reţeaua de canalizare a SC APAVITAL SA Iasi şi conducta sistemului de irigaţii aflat în conservare al ANIF; - decolmatări şi teste de presiune pe reţeaua de canalizare administrată de APAVITAL Iaşi.

Nu s-a înregistrat mortalitate piscicolă.

ANIF va proceda la igienizarea zonei afectate.

**2.3. Pe Marea Neagră**

Nu au fost semnalate evenimente deosebite.

1. ***CALITATEA MEDIULUI***
2. **În domeniul aerului**

**Agenţia Naţională pentru Protecţia Mediului** informează că, din rezultatele analizelor efectuate în data de 04.09.2017, în cadrul Reţelei Naţionale de Monitorizare, nu s-au constatat depăşiri ale pragurilor de alertă pentru NO2 (dioxid de azot), SO2 (dioxid de sulf), ale pragurilor de alertă și informare pentru O3 (ozon).

Mediile zilnice pentru PM10 (pulberi în suspensie cu diametrul <10 microni) au fost determinate prin metoda nefelometrică. Validarea acestor valori va fi efectuată după prelucrarea datelor obţinute prin metoda gravimetrică, metoda de referinţă în conformitate cu legislaţia naţională si europeană, cu valoarea limită zilnică de 50 µg/mc.

**2. În domeniul solului şi vegetaţiei**

**GNM CJ Argeş** informeaza telefonic in data de 05.09.2017, despre **incidente de mediu in comuna Arefu, judetul Argeş, unde un exemplar din specia urs, a fost găsit mort de un localnic în gradină. Acesta prezinta urme de sânge, posibil datorită braconajului**. De asemenea sunt informaţii privind exista unui alt exemplar de urs pe raza OS Muşăteşti -Valea Dobroneagu, parţial mâncat de animale sălbatice. Se va reveni în cursul zilei de 06.09.2017, cu o informare completă.

**3. În domeniul supravegherii radioactivităţii mediului**

Menţionăm că pentru factorii de mediu urmăriţi nu s-au înregistrat depăşiri ale limitelor de avertizare/alarmare în intervalul 04.09.2017-05.09.2017 şi nu s-au semnalat evenimente deosebite. Parametrii constataţi la staţiile de pe teritoriul României s-au situat în limitele fondului natural.

**4. În municipiul Bucureşti**

În ultimele 24 de ore, sistemul de monitorizare a calităţii aerului în municipiul Bucureşti nu a semnalat depăşiri ale pragurilor de informare şi alertă.

**Direcția de Comunicare**